b'\n_START_ARTICLE_\nIdr\xc3\xa6tsforsk\n_START_PARAGRAPH_\nIdr\xc3\xa6tsforsk \xe2\x80\x93 ogs\xc3\xa5 skrevet: Idr\xc3\xa6tsForsk \xe2\x80\x93 var fra 1975 til 2004 et institut for idr\xc3\xa6tsforskning p\xc3\xa5 Gerlev Idr\xc3\xa6tsh\xc3\xb8jskole. Instituttet grundlagde den humanistiske og samfundsvidenskabelige idr\xc3\xa6tsforskning i Danmark og medvirkede til, at den i det f\xc3\xb8lgende \xc3\xa5rti blev taget op p\xc3\xa5 universiteterne. Idr\xc3\xa6tsforsk repr\xc3\xa6senterede en kulturkritisk indfaldsvinkel, og instituttets forskningsresultater og virksomhed gav anledning til st\xc3\xa6rke konfrontationer med idr\xc3\xa6ttens institutioner.\n_START_SECTION_\nReorganisering og nedl\xc3\xa6ggelse\n_START_PARAGRAPH_\nI 2001 blev Idr\xc3\xa6tsforsk reorganiseret og udvidet under det nye navn \xe2\x80\x9dIFO \xe2\x80\x93 Institut for forskning i Idr\xc3\xa6t og Folkelig Oplysning\xe2\x80\x9d. En del af IFO\xe2\x80\x99s opgaver blev nu ogs\xc3\xa5 at etablere og drive et arkiv for folkelige bev\xc3\xa6gelser. For\xc3\xb8gelsen af den statslige bevilling til instituttet og et voksende antal rekvirerede forskningsprojekter f\xc3\xb8rte til ans\xc3\xa6ttelse af flere forskere og et st\xc3\xb8rre antal publikationer, is\xc3\xa6r i bogserien Bev\xc3\xa6gelsesstudier._NEWLINE_Denne udvikling blev afbrudt, da den nye VK-regering, som tr\xc3\xa5dte til i november 2001, besluttede, at IFO ikke l\xc3\xa6ngere skulle have st\xc3\xb8tte fra Kulturministeriets andel af tips- og lottooverskud. IFO overlevede imidlertid uden statslig bevilling gennem aftaler om flere rekvirerede forsknings- og evalueringsopgaver samt bevillinger fra statslige forskningsr\xc3\xa5d. Men medarbejdere og bestyrelse m\xc3\xa5tte erkende, at en st\xc3\xb8rre del af aktiviteterne p\xc3\xa5 IFO bedre kunne videref\xc3\xb8res i andre institutionelle sammenh\xc3\xa6nge, og dette blev gennemf\xc3\xb8rt i efter\xc3\xa5ret 2004._NEWLINE_Legeforskningen fortsatte p\xc3\xa5 Idr\xc3\xa6tshistorisk V\xc3\xa6rksted/Gerlev Legepark. Arkivvirksomheden fortsatte under den selvejende institution Vartov-Arkivet. Den centrale del af instituttets arbejde, forskningen i idr\xc3\xa6t, sundhed og civilsamfund, videref\xc3\xb8rtes p\xc3\xa5 Center for forskning i Idr\xc3\xa6t, Sundhed og Civilsamfund (CISC) p\xc3\xa5 Syddansk Universitet. Befolkningsunders\xc3\xb8gelserne og de \xc3\xb8konomiske analyser fortsatte i et nyoprettet Idr\xc3\xa6ttens Analyseinstitut (IDAN).\n_START_SECTION_\nEvaluering og kritik\n_START_PARAGRAPH_\nEvalueringspanelet fra 1995 skrev i sin samlede vurdering, at "Idr\xc3\xa6tsforsk er en unik konstruktion i nordisk perspektiv. Formentlig ogs\xc3\xa5 uden for Norden. (\xe2\x80\xa6) Uden tvivl afspejler Idr\xc3\xa6tsforsk den mangfoldighed, som har pr\xc3\xa6get \xe2\x80\x93 og pr\xc3\xa6ger \xe2\x80\x93 det danske idr\xc3\xa6tsliv og kropskulturen organisatorisk, ideologisk og p\xc3\xa5 det aktive plan. Idr\xc3\xa6tsforsk afspejler tilmed en idr\xc3\xa6tsdebat som i livlighed og synspunktrigdom ikke findes tilsvarende i andre lande (\xe2\x80\xa6). Overordnet opfatter Evalueringspanelet Idr\xc3\xa6tsforsks hidtidige virksomhed som pr\xc3\xa6get af nyt\xc3\xa6nkning, stor produktivitet og bredde i emnevalget."_NEWLINE_Dette blev bekr\xc3\xa6ftet af en international rapport om idr\xc3\xa6tsforskningen i de nordiske lande (Kokkonen 2000), som karakteriserede Idr\xc3\xa6tsforsk i sammenh\xc3\xa6ng med "a 1970\'s demand of \'research for the people\'... The Idr\xc3\xa6tsforsk is considered to be the \'favorite son\' of the society\'s tertiary education community."_NEWLINE_P\xc3\xa5 grund af sit sportskritisk udgangspunkt blev Idr\xc3\xa6tsforsk imidlertid gennem mange \xc3\xa5r ogs\xc3\xa5 betragtet som \xe2\x80\x9dr\xc3\xb8d\xe2\x80\x9d og farlig. Kai Holm, formand for Danmarks Idr\xc3\xa6ts-Forbund, talte i 1994 om et \xe2\x80\x9dkulturradikalt spinatbed\xe2\x80\x9d, der udsendte \xe2\x80\x9dmist\xc3\xa6nkeligg\xc3\xb8rende postulater\xe2\x80\x9d. Fratagelsen af IFOs bevillinger gennem den konservative kulturminister i 2003/4 kan ses i denne sammenh\xc3\xa6ng._NEWLINE_Der var ogs\xc3\xa5 mistanker om, at Idr\xc3\xa6tsforsk ville levere stof til oprettelsen af et Statens Idr\xc3\xa6tsr\xc3\xa5d, der skulle samle dansk idr\xc3\xa6tspolitik under Kulturministeriet og tage magt og penge fra landsorganisationerne.'